CELEX: 32016L2037
Language: fi
Date: 2016-11-21 00:00:00
Title: Komission direktiivi (EU) 2016/2037, annettu 21 päivänä marraskuuta 2016, neuvoston direktiivin 75/324/ETY muuttamisesta aerosolien suurimman sallitun paineen osalta ja sen merkintäsäännösten mukauttamiseksi aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 mukaisiksi (ETA:n kannalta merkityksellinen teksti )

22.11.2016   
            
            
               FI
            
            
               Euroopan unionin virallinen lehti
            
            
               L 314/11
            
         KOMISSION DIREKTIIVI (EU) 2016/2037,
   annettu 21 päivänä marraskuuta 2016,
   neuvoston direktiivin 75/324/ETY muuttamisesta aerosolien suurimman sallitun paineen osalta ja sen merkintäsäännösten mukauttamiseksi aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 mukaisiksi
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon aerosoleja koskevan jäsenvaltioiden lainsäädännön lähentämisestä 20 päivänä toukokuuta 1975 annetun neuvoston direktiivin 75/324/ETY (1) ja erityisesti sen 5 artiklan
   sekä katsoo seuraavaa:
   
               (1)
            
            
               Direktiivissä 75/324/ETY vahvistetaan säännöt, jotka koskevat aerosolien saattamista markkinoille. Direktiivillä yhdenmukaistetaan aerosoleihin sovellettavat turvallisuusvaatimukset, mukaan luettuina nimellistilavuutta, täyttämistä ja muita paineeseen liittyviä vaaroja koskevat vaatimukset, ja merkintävaatimukset, jotka koskevat direktiivin soveltamisalaan kuuluvia ja sen säännösten mukaisesti markkinoille saatettavia aerosoleja.
            
         
               (2)
            
            
               Tekniikan edistymisen ja innovoinnin ansiosta on viime vuosina kehitetty aerosoleja, joissa käytetään innovatiivisia syttymättömiä ponneaineita eli lähinnä paineistettuja kaasuja, kuten vetyä, paineilmaa tai hiilidioksidia. Direktiivissä 75/324/ETY vahvistettu nykytasoinen aerosolien suurin sallittu paine kuitenkin asettaa rajoituksia syttymättömiä ponneaineita sisältävien aerosolien kehittämiselle, koska tämä enimmäispaine heikentää tällaisten aerosolien suihkutustehoa niiden käyttöiän aikana. Tarkemmin sanottuna paineen pieneneminen tällaisissa aerosoleissa pienentää niiden sisällön käytön tehokkuutta ja heikentää selvästi niiden käyttöominaisuuksia.
            
         
               (3)
            
            
               Syttymätöntä ponneainetta sisältävien aerosolien suurinta sallittua painetta nostettiin komission direktiivillä 2008/47/EY (2) 12:sta 13,2 baariin, jota tuolloin pidettiin suurimpana paineena, joka takaa turvallisuuden. Tekniikan kehittymisen ja innovoinnin ansiosta raja-arvoa voitaisiin kuitenkin mukauttaa uudelleen kyseisten aerosolien turvallisuutta vaarantamatta. Sen vuoksi on mahdollista nostaa raja-arvoa uudelleen, jotta tällaisten markkinoille saatettujen aerosolien suihkelukua ja suihkeen laatua voitaisiin parantaa, jolloin kuluttajien todellinen valinnanvara laajenisi.
            
         
               (4)
            
            
               Nostamalla syttymätöntä ponneainetta sisältävien aerosolien suurinta sallittua painetta laajennettaisiin valmistajien tarjolla olevaa valikoimaa, jolloin ne voisivat käyttää tällaisia aerosoleja entistä useammissa sovelluksissa. Näin pystyttäisiin mahdollisimman pitkälti siirtymään syttyvistä ponneaineista syttymättömiin ponneaineisiin, mikä parantaisi aerosolien tehokkuutta ja ympäristöominaisuuksia samalla, kun direktiivissä 75/324/ETY säädetyt nykyiset turvallisuustasot taattaisiin.
            
         
               (5)
            
            
               Euroopan parlamentin ja neuvoston asetuksessa (EY) N:o 1272/2008 (3) säädetään aineiden ja seosten luokituksen ja merkintöjen yhdenmukaistamisesta unionissa. Vaikka direktiivin 75/324/ETY merkintäsäännökset on jo saatettu kyseisen asetuksen mukaiseksi komission direktiivillä 2013/10/EU (4), niitä olisi vielä mukautettava, jotta otettaisiin huomioon komission asetuksessa (EU) N:o 487/2013 (5) sen jälkeen säädetyt muutokset. Sen vuoksi on aiheellista parantaa oikeusvarmuutta ja johdonmukaisuutta suhteessa asetuksen (EY) N:o 1272/2008 mukaisiin merkintävaatimuksiin asettamatta kuitenkaan uusia velvoitteita.
            
         
               (6)
            
            
               Sen vuoksi direktiiviä 75/324/ETY olisi muutettava.
            
         
               (7)
            
            
               Koska syttymättömiä ponneaineita sisältävien aerosolien suurimman sallitun paineen nostaminen ei aiheuttaisi valmistajille uusia velvoitteita vaan sillä ainoastaan tarjottaisiin uusi vaihtoehto käyttää syttymättömiä ponneaineita, ei ole tarpeen säätää siirtymäajasta.
            
         
               (8)
            
            
               On tarpeen varmistaa, että uutta lainsäädäntöä sovelletaan kaikissa jäsenvaltioissa samasta päivästä lähtien riippumatta päivästä, jona se on saatettava osaksi kansallista lainsäädäntöä.
            
         
               (9)
            
            
               Tässä direktiivissä säädetyt toimenpiteet ovat aerosoleja koskevan direktiivin mukauttamista tekniikan kehitykseen käsittelevän komitean lausunnon mukaiset,
            
         ON HYVÄKSYNYT TÄMÄN DIREKTIIVIN:
   1 artikla
   Direktiivin 75/324/ETY muuttaminen
   Muutetaan direktiivin 75/324/ETY liite seuraavasti:
   
               a)
            
            
               Korvataan 2.2 kohta seuraavasti:
               ”2.2   Merkinnät
               
               Jokaisessa aerosolissa on oltava seuraavat merkinnät näkyvin, helposti luettavin ja pysyvin kirjaimin, sanotun kuitenkaan rajoittamatta asetuksen (EY) N:o 1272/2008 soveltamista:
               
                           a)
                        
                        
                           jos aerosoli luokitellaan syttymättömäksi 1.9 kohdan kriteerien mukaisesti, merkintöihin on kuuluttava huomiosana ”Varoitus” ja muut asetuksen (EY) N:o 1272/2008 liitteessä I olevassa taulukossa 2.3.1 esitetyt aerosolien kategorian 3 merkinnät;
                        
                     
                           b)
                        
                        
                           jos aerosoli luokitellaan syttyväksi 1.9 kohdan kriteerien mukaisesti, merkintöihin on kuuluttava huomiosana ”Varoitus” ja muut asetuksen (EY) N:o 1272/2008 liitteessä I olevassa taulukossa 2.3.1 esitetyt aerosolien kategorian 2 merkinnät;
                        
                     
                           c)
                        
                        
                           jos aerosoli luokitellaan erittäin helposti syttyväksi 1.9 kohdan kriteerien mukaisesti, merkintöihin on kuuluttava huomiosana ”Vaara” ja muut asetuksen (EY) N:o 1272/2008 liitteessä I olevassa taulukossa 2.3.1 esitetyt aerosolien kategorian 1 merkinnät;
                        
                     
                           d)
                        
                        
                           jos aerosoli on kuluttajatuote, merkintöihin on kuuluttava turvalauseke P102, siten kuin se on esitetty asetuksen (EY) N:o 1272/2008 liitteessä IV olevan 1 osan taulukossa 6.1;
                        
                     
                           e)
                        
                        
                           sellaiset käyttöä koskevat varoitukset, jotka kertovat kuluttajalle tuotteen erityisistä vaaroista; jos aerosoliin liittyy erillinen käyttöohje, myös siinä on esitettävä käyttöä koskevat varoitukset.”
                        
                     
         
               b)
            
            
               Korvataan 3.1.2 kohta seuraavasti:
               
                           ”3.1.2
                        
                        
                           Aerosolin paine ei saa olla lämpötilassa 50 °C suurempi kuin jäljempänä olevassa taulukossa esitetyt arvot sen mukaan, mitä kaasuja aerosoli sisältää:
                           
                                       Kaasusisältö
                                    
                                    
                                       Lämpötila 50 °C
                                    
                                 
                                       Nesteytetty kaasu tai kaasujen seos, jolla on tietty syttymisalue ilman kanssa 20 °C:n lämpötilassa ja 1,013 baarin vakiopaineessa
                                    
                                    
                                       12 baaria
                                    
                                 
                                       Nesteytetty kaasu tai kaasujen seos, jolla ei ole syttymisaluetta ilman kanssa 20 °C:n lämpötilassa ja 1,013 baarin vakiopaineessa
                                    
                                    
                                       13,2 baaria
                                    
                                 
                                       Paineistetut tai paineenalaisena liuotetut kaasut, jolla ei ole syttymisaluetta ilman kanssa 20 °C:n lämpötilassa ja 1,013 baarin vakiopaineessa
                                    
                                    
                                       15 baaria”
                                    
                                 
                     
         2 artikla
   Saattaminen osaksi kansallista lainsäädäntöä
   1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 12 päivänä joulukuuta 2017. Niiden on viipymättä toimitettava komissiolle kirjallisina nämä säännökset.
   Niiden on sovellettava näitä säännöksiä 12 päivästä helmikuuta 2018 lähtien.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Voimaantulo
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Tämä direktiivi on osoitettu kaikille jäsenvaltioille.
   
      Tehty Brysselissä 21 päivänä marraskuuta 2016
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 147, 9.6.1975, s. 40.
   
      (2)  Komission direktiivi 2008/47/EY, annettu 8 päivänä huhtikuuta 2008, aerosoleja koskevan jäsenvaltioiden lainsäädännön lähentämisestä annetun neuvoston direktiivin 75/324/ETY muuttamisesta sen mukauttamiseksi tekniikan kehitykseen (EUVL L 96, 9.4.2008, s. 15).
   
      (3)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta (EUVL L 353, 31.12.2008, s. 1).
   
      (4)  Komission direktiivi 2013/10/EU, annettu 19 päivänä maaliskuuta 2013, aerosoleja koskevan jäsenvaltioiden lainsäädännön lähentämisestä annetun neuvoston direktiivin 75/324/ETY muuttamisesta sen merkintäsäännösten mukauttamiseksi aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 mukaisiksi (EUVL L 77, 20.3.2013, s. 20).
   
      (5)  Komission asetus (EU) N:o 487/2013, annettu 8 päivänä toukokuuta 2013, aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 muuttamisesta sen mukauttamiseksi tekniikan ja tieteen kehitykseen (EUVL L 149, 1.6.2013, s. 1).